Senator Bob Graham optužuje Bijelu kuću za prikrivanje dokaza (8/9/04) - 2004-09-08
New York Times javlja da ovaj senator s Floride tvrdi kako je Bijela kuća prikrivala dokaze koji bi mogli povezati Saudijsku Arabiju s 
New York Times piše o optužbama demokratskog senatora s Floride Boba Grahama u kojima se optužuje Bijela kuća da je prikrivala dokaze koji bi mogli povezati Saudijsku Arabiju s terorističkim napadima od 11. rujna 2001. godine. Senator Graham bio je nekoć predsjedatelj senatskog Odbora za obavještajne djelatnosti, a svoje optužbe iznio je u novoobjavljenoj knjizi, te ih ponovio jučer tijekom tiskovne konferencije koju je organizirala kampanja demokratskog predsjedničkog kandidata Johna Kerryja. Republikanci ove optužbe nazivaju 'bizarnim teorijama zavjere', dok Saudijci tvrde da su neutemeljene i nesmotrene. I današnji Washington Post piše o jednoj knjizi. Ovaj put o djelu zbog kojeg mnogi republikanci brinu već tjednima. Riječ je o biografiji obitelji Bush iz pera poznate biografistice Kitty Kelly pod naslovom Obitelj: Stvarna priča o dinastiji Bush. Iako će se ova knjiga pojaviti u knjižarama tek sljedeći tjedan, direktor za komunikacije u Bijeloj kući već je jučer izjavio da je 'smeće', a glasnogovornica Nacionalnog odbora Republikanske stranke izjavila je da bi spomenuto djelo kritičari trebali tretirati kao prozno djelo i plod mašte. Autorica će se tijekom nekoliko sljedećih dana pojaviti u mnogobrojnim televizijskim emisijama i javnim nastupima, te će jamačno izazvati svojom biografijom veliku medijsku pažnju. Istovremeno – piše Washington Post – izdavač Random House i urednik Kitty Kelly kažu da je nekoliko odvjetnika pažljivo 'pročešljalo' knjigu kako bi se izbjegle potencijalne tužbe. Jutrošnji Christian Science Monitor piše o drugoj godišnjoj manifestaciji 'Otvorena kuća New York' u kojoj će ljudi moći posjetiti preko 100 zgrada diljem cijelog zgrada i razgledati ih bez posebnih dozvola i propusnica ili plaćanja ulaznica. Riječ je o zgradama koje se kreću od raspona od zdanja iz 17 stoljeća u kojem su Kvekeri održavali svoje skupove, preko hi-tech austrijskog Kulturnog foruma, pa do predsjedničkog apartmana u glasovitom hotelu Waldorf Astoria. U ovoj manifestaciji podjednako će moći uživati osobe koje vole povijesne zgrade, kao i tehnici skloni posjetitelji koji će moći razgledati vodene tornjeve i elektrane kojem proizvode električnu energiju pomoću pare. Prošle godine oko 45 tisuća ljudi iskoristilo je priliku i razgledalo objekte uključene u manifestaciju. Ove godine 'Otvorena kuća New York' održava se 9. i 10. listopada.